1. melléklet

**KÖZLEMÉNY**

**Komárom Város Önkormányzata által fenntartott óvodákba**

**való jelentkezés idejéről, módjáról, az óvodakötelezettség teljesítéséről**

**a 2021/2022. nevelési évre vonatkozóan**

* Az óvodai felvétel jelentkezés alapján történik. Az óvodai jogviszony az intézménybe való

felvétellel jön létre.

* Az óvoda a gyermek hároméves korától a tankötelezettség kezdetéig nevelő intézmény. Az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a településen lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.
* A gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt. A szülő – tárgyév május 25. napjáig benyújtott – kérelme alapján, a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, a Kormány rendeletében kijelölt szerv (a továbbiakban: felmentést engedélyező szerv) felmentheti az óvodai foglalkozáson való részvétel alól a gyermeket, ha a gyermek családi körülményei, sajátos helyzete azt indokolja. A felmentést engedélyező szerv az illetékes járási hivatal.
* Ha a **gyermek az óvodakötelezettségét külföldön teljesíti,** akkor a szülő köteles arról a beiratkozás idejének utolsó határnapját követő tizenöt napon belül **írásban értesíteni az Oktatási Hivatalt. (A bejelentést a** [www.oktatas.hu](http://www.oktatas.hu) oldal Köznevelés menüpontjának Külföldre távozás bejelentése pontjából, vagy a <https://www.oktatas.hu/kozneveles/kulfoldre_tavozas_bejelentese> linken elérhető elektronikus űrlap kitöltésével és postai úton történő beküldésével tudják teljesíteni.)

A napi négy órában óvodai nevelésre kötelezett, az óvodával jogviszonyban álló gyermek szülője, ha gyermeke az óvodakötelezettségét a jövőben külföldön teljesíti, előzetesen köteles értesíteni az óvodavezetőt.

* A szülő, gyermeke óvodai felvételét bármikor kérheti, a gyermekek felvétele folyamatos.
* A gyermeket elsősorban abba az óvodába kell felvenni, amelynek körzetében lakik, vagy ahol

szülője dolgozik.

* A felvételről az óvoda vezetője dönt. Ha a jelentkezők száma meghaladja a felvehető gyermekek számát, az óvoda fenntartója bizottságot szervez, amely javaslatot tesz a felvételre.

**Komárom város óvodáiban a felvétel folyamatos,**

**de az általános beíratás időpontja:**

**2021. április 26-27. (hétfő-kedd) 08.00-tól 16.00 óráig.**

***Kérjük, hogy lehetőség szerint az évközi felvétel iránti igények bejelentését is ez alkalommal szíveskedjenek megtenni.***

A gyermek óvodai beíratásához szükséges közokiratok, dokumentumok:

* a gyermek eredeti születési anyakönyvi kivonata,
* a gyermek TAJ kártyája,
* a beíratást kérő szülő személyi igazolványa,
* a gyermek és a szülő lakcímkártyája,
* a gyermekvédelmi kedvezményre való jogosultságról szóló igazolás,

(a gyermek egészségi állapotát, sajátos nevelési igényét, hátrányos helyzetét igazoló dokumentum)

* nem magyar állampolgárság esetén, az ország területén való tartózkodás jogcímét igazoló okirat
* Az óvoda vezetője az óvodai felvételi kérelemnek helyt adó döntését írásban, a kérelem elutasítására vonatkozó döntését írásban, határozati formában közli a szülővel. Az óvodai felvétel tárgyában meghozott döntés közlésének határnapja: 2021. május 27.
* Az óvodavezető első fokon hozott, elutasító határozata ellen jogorvoslati kérelmet Komárom város jegyzőjének címezve, az intézményvezetőnek kell benyújtani.
* *A szabálysértésekről, a szabálysértési eljárásról és a szabálysértési nyilvántartási* *rendszerről* szóló 2012. évi II. törvény 247. §-a értelmében, az a szülő vagy törvényes képviselő, - aki a szülői felügyelete vagy gyámsága alatt álló gyermeket kellő időben az óvodába nem íratja be, szabálysértést követ el, ellene szabálysértési eljárás kezdeményezhető, melynek következtében 150.000,- Ft-ig terjedő pénzbírsággal sújtható.
* A Komárom Város Önkormányzata fenntartásában működő óvodák, alapító okiratuk szerint fogadják a város közigazgatási határán belül élő, integráltan nevelhető sajátos nevelési igényű gyermekeket.

A sajátos nevelési igényű gyermekek érvényes szakértői vélemény alapján vehetők fel az intézményekbe; - akik a szakértői bizottság véleménye alapján mozgásszervi, érzékszervi, értelmi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem-vagy magatartásszabályozási zavarral) küzdenek.

Komárom, 2021. január …….

Nagyné Varga Judit dr. Molnár Attila

aljegyző polgármester